b'\n_START_ARTICLE_\nAzorienpaimenkoira\n_START_SECTION_\nUlkon\xc3\xa4k\xc3\xb6\n_START_PARAGRAPH_\nAzorienpaimenkoira on maatiaismainen, voimakas ja lihaksikas. Sen karva on pitk\xc3\xa4\xc3\xa4, runsasta ja aaltoilevaa. V\xc3\xa4ritys on joko musta, sudenharmaa, harmaa, keltainen tai fawn, ja niiss\xc3\xa4 kaikissa hyv\xc3\xa4ksyt\xc3\xa4\xc3\xa4n sek\xc3\xa4 vaalea ett\xc3\xa4 tumma s\xc3\xa4vy. Valkoiset merkit niskassa, rintakeh\xc3\xa4ss\xc3\xa4, alalinjassa, raajoissa ja h\xc3\xa4nn\xc3\xa4np\xc3\xa4\xc3\xa4ss\xc3\xa4 sallitaan. Urosten s\xc3\xa4k\xc3\xa4korkeus on 52-58 cm ja paino 25-30 kg, narttujen 48-54 cm ja 21-26 kg. Rotu muistuttaa erehdytt\xc3\xa4v\xc3\xa4n paljon toista portugalilaista rotua nimelt\xc3\xa4 serra de airesinpaimenkoira.\n_START_SECTION_\nLuonne ja k\xc3\xa4ytt\xc3\xa4ytyminen\n_START_PARAGRAPH_\nAzorienpaimenkoira on uskollinen, \xc3\xa4lyk\xc3\xa4s, tottelevainen, iloinen ja omap\xc3\xa4inen. Sill\xc3\xa4 on miellytt\xc3\xa4v\xc3\xa4 luonne ja se on helppo kouluttaa. Se on erinomainen karjakoira: se on eritt\xc3\xa4in ketter\xc3\xa4 ja dynaaminen, mink\xc3\xa4 vuoksi sit\xc3\xa4 k\xc3\xa4ytet\xc3\xa4\xc3\xa4n my\xc3\xb6s villikarjan paimentamiseen. Siit\xc3\xa4 saa erinomaisen vahtikoiran, mutta se sopii luonteensa vuoksi my\xc3\xb6s hyvin seurakoiraksi.\n_START_SECTION_\nAlkuper\xc3\xa4\n_START_PARAGRAPH_\nAzorienpaimenkoira polveutuu todenn\xc3\xa4k\xc3\xb6isesti koirista joita uudisasukkaat toivat mukanaan 15. vuosisadalla ja joita k\xc3\xa4ytettiin karjan kokoamiseen.'